Nog twee vas ná Roedtan-plaasmoordNico Janse van Rensburg (Foto: Facebook) Nog twee verdagtes is Woensdag vasgetrek in verband met die moord op Nico (Nicci) Janse van Rensburg (35), ŉ boer van Roedtan in Limpopo. Volgens brig. Motlafela Mojapelo, polisiewoordvoerder, is een van die verdagtes (34) in die Ga-Chokwe-nedersetting en sy makker (44) in die Ga-Mokgokong-nedersetting in Limpopo aangekeer. Die twee sal na verwagting Vrydag in die Mookgophong-landdroshof verskyn. Janse van Rensburg is verlede Vrydag tydens ŉ plaasaanval doodgeskiet. Sy lewensmaat, Veronica (Katryn) Grobler, en ŉ 15-jarige seun wat saam met hulle op die plaas gewoon het, is vasgebind. ŉ Huishulp het eers die volgende oggend op hulle afgekom. Albert Mangena (33) is reeds Saterdag in Moletjie, buitekant Seshego, vasgetrek en het reeds Maandag in die hof verskyn. Hy sal na verwagting weer op 24 Oktober sy verskyning in die hof maak. Nog twee verdagtes word gesoek. Maroela Media het vroeër berig vyf mans wat in ŉ wit Toyota Corolla gery het, met ŉ onbekende nommerplaat, het verlede Vrydag omstreeks 18:00 op die plaas Derdekraal aangekom onder voorwendsel dat hulle melk wil koop. Een van die verdagtes het die 15-jarige seun by die plaashuis ingedwing. Die vier oorblywende mans het Janse van Rensburg en sy meisie ingewag toe hulle van die dorp af huis toe kom. Met hul aankoms is hulle deur die vier verdagtes met vuurwapens oorval. “Die verdagtes het die vrou en seun met kabelbinders vasgebind en geld geëis. Hulle het die boer se vuurwapen by hom afgeneem en hom met ŉ ysterpyp geslaan. Hulle het hom gedwing om die kluis se sleutels te oorhandig.” In die proses het die verdagtes Janse van Rensburg doodgeskiet. Die vermeende aanvallers het ŉ jaggeweer uit die kluis gebuit en selfone, ŉ skootrekenaar en ander waardevolle besittings gesteel voor hulle met die Toyota Corolla gevlug het. Enigiemand met meer inligting wat tot die oorblywende verdagtes se inhegtenisneming kan lei, kan AO Sbongile Maria Lekalakala by 082 414 1822 of Stop Misdaad by 08600 10111 bel.